R. Kaliňák, podpredseda vlády a minister vnútra SR: (2008-11-27):
Rozumiem, že sú u niektorých medzery, že podať opravné prostriedky môžete len proti právoplatným, mimoriadne, proti právoplatným, vyhlásený rozsudok bezpochyby právoplatný nie je. Čiže je to hrubé zavádzanie a uvádzanie absolútne právnych nezmyslov. Čudujem sa, že právne vzdelaný človek takéto niečo povie. Mýliť sa môžeme v otázke právnych názorov, môžeme mať odlišné právne názory. Platí starý vtip – traja právnici, šesť názorov. Ale o veciach, že podávať mimoriadne opravné prostriedky možno iba voči právoplatným rozhodnutiam minimálne existujúcim v písomnej podobe, to znamená, že viete, na čo reagujete, ja si nepamätám, že by bolo možné podať odvolanie voči rozsudku, ktorý ešte nie je napísaný. Ale to je vedľajšie, to je úplne zbytočné vysvetľovať, pretože zámer je jasný. Pravdou však je, ktorú potvrdil aj generálny prokurátor, že v tejto chvíli neexistuje žiadny prostriedok, ktorý by odložil vykonateľnosť tohto rozhodnutia. Pán Mikloš teda klamal, keď povedal, že existuje. Pán Mikloš priamo v  televízii povedal, že veď mohol požiadať o odklad vykonateľnosti. Nemohol, pán Mikloš, ako mnohokrát, ani v tomto prípade nemáte pravdu. Proste tomu nerozumiete. Proste ste nekompetentný. Ale my sme si už zvykli, že sa vyjadrujete úplne ku všetkému, a preto, samozrejme, toto všetko akceptujeme a volič vám to už vysvetlil. (Potlesk.) Viete, čo je zaujímavé? Že vám vôbec neprekáža, že platíme vami vystavené účty. To sú vaše účty, to sú vaše spory a vaše účty, ktoré ste vy napísali. (Potlesk.) Nie, či za 130 miliónov to bolo možné vyriešiť, nie či za 21 miliónov toto bolo možné vyriešiť. To bolo možné vyriešiť piatimi korunami, alebo neviem, koľko vtedy stála poštová známka na obálku, v ktorej by bola výpoveď zmluvy. Keby niekto neignoroval existenciu určitých právnych dokumentov, mohol to mať vybavené dávno a dnes sme tu nemuseli všetci byť. Platíme vami vystavené účty. (Potlesk.) Pán Mikloš povedal, že to bol podvod. Dobre. Prečo ste nepodali osem rokov trestné oznámenie? Možno sa mal vás opýtať pán Gábor Gál, prečo ste tak dlho spali. A zjavne ste sa nezobudili ani dnes. (Potlesk.) Povedal aj také niečo, že platí sa za nič. Áno, za nič, za ničnerobenie bývalej vlády. To je najväčší problém. (Reakcie z pléna.) Váš vzťah k rokovaciemu poriadku ma naozaj milo prekvapil. (Smiech v sále.) Viete, poviem vám pravdu, že to, čo som počul od niektorých vševedúcich poslancov, to bola výzva na bezprávie, na postupovanie v rozpore s naším právnym poriadkom. My sa však chceme vydať len na cestu práva a riešiť veci právnou cestou. Dôležité je, naozaj, nechcem, budem naozaj empatický a nebudem reagovať, lebo mal by som na to zopár vtipných poznámok. Dovoľte mi, aby som vám vysvetlil všetky body, ktoré viedli navrhovateľa k tomu, aby zákon pripravil. Verím, že vám to nebude prekážať. Ďakujem za porozumenie. Rád by som sa vrátil k tomu, že ideme cestou práva. Ideme takou cestou, aby sme dokázali zvrátiť výsledky vášho osemročného nekonania. To je úloha, ktorou sa dnes veľmi často, až príliš často musí vláda zaoberať. Poviem vám pravdu, že dnes máme ďalšie spory, ktoré sú vlastne rozhodnuté. Je úplne neuveriteľné, že ministerstvo vnútra by malo platiť za dodávku zeleniny do školských jedální len preto, pani poslankyňa, že niektorí prednostovia obvodného úradu sa rozhodli, že proste pre nich zmluva nie je nič, ani netreba napísať výpoveď. Jedna výpoveď by znamenala za 5 korún na známku, že dnes nemusíme platiť 600 miliónov. (Hluk v pléne.) Bohužiaľ, však možno vy, ja neviem, pán poslanec, možno však platí, že vám sa do toho, samozrejme, nechcelo už vtedy a nechce ani dnes. Viete, priznám sa, keď niekto má možnosť kúpiť firmu za 21 miliónov a mať po spore a neurobí tak, zamyslím sa nad tým, že možno sa mu to zdalo veľa. Keď ale potom jej časť, časť tejto firmy, ktorá bola za 21 miliónov, bez tohto sporu kúpi za 23 miliónov, znamená to špekuláciu. Špekuláciu, za ktorou bezpochyby môžeme hľadať všetky možné dôvody, len nie snahu vyriešiť tento spor s úplne bezvýznamnými finančnými nákladmi. Pretože to by neboli peniaze zaplatené, len odpísané z penále, mínus. Žiadny keš. Všetko na účte štátu. Nič také sa nestalo. A preto tu dnes sedíme a snažíme sa zachrániť niečo, čo vykonala predchádzajúca vláda. Zo skríň naozaj postupne vypadávajú všetky možné druhy kostlivcov. Viete, mimoriadne ma pobavilo, keď sa aj teraz v tom, čo tu vlastne povedal pán Mikloš vo faktickej poznámke, bezpochyby určite vystúpi aj v rozprave, tak mu dávam možnosť vysvetliť, prečo to, čo využil pri zmenkách SPP, nevyužil pri kauze ČSOB. Prečo sa v zmluve ČSOB zaviazal, že nepoužije žiadny opravný prostriedok proti 26 miliardám? Prečo to urobil? (Potlesk.) Ako dnes môžete kritizovať úplne iný prípad? Prípad, ktorý nie je podobný s tým, že ste nevyužili viacero opravných prostriedkov, ktoré ste k dispozícii mali. Na strane druhej, kde žiadny opravný riadny prostriedok nie je a ani mimoriadny opravný prostriedok nie je schopný zabrániť vykonateľnosti rozsudku. To je naozaj, naozaj, pod úroveň. Avšak sme si zvykli, že ste schopní zaprieť aj nos medzi vlastnými očami. Nuž, tak sa na to bude pozerať aj verejnosť. Vážené dámy a páni, aby sme zvládli celú túto situáciu, kde sa predovšetkým musíme pozerať na príčiny a my dnes riešime práve to, čo z tých príčin vzniklo, musíme dať možnosť generálnemu prokurátorovi, aby mohol podať aj nie riadne zdôvodnené mimoriadne dovolanie, čo môže urobiť vzápätí po doručení podnetu, ak uzná, že takýto výkon rozhodnutia by mohol spôsobiť nezvratné škody, ale zároveň s doručením tohto mimoriadneho dovolania by nastali ex lege účinky zastavenia výkonu rozhodnutia, čiže, nebolo by ďalej ministerstvo, resp. Tipos pod vykonateľným rozsudkom. Z tohto dôvodu vás žiadam o podporu zákona. Ak teda mám odpovedať ešte na otázku, že tu niekto spal asi týždeň, kedy rozmýšľal ako zvrátiť následky, ktoré ste spôsobili, chcem povedať, že v súvislosti napríklad s kauzou ČSOB sa nikto doteraz neprebral. A štát a daňový poplatník, ktorým sa tu každý z vás oháňa, každý z vás je chudobnejší o 27 alebo 25, prepáčte, neviem presné číslo, 25 miliárd slovenských korún. Morálne právo na vašej strane niekoho poučovať o práve je úplne, ale úplne nulové. Ďakujem. (Potlesk.)